Covid-19-statistieke: Só staan sake ná NuwejaarsdagArgieffoto bloot ter illustrasie. (Foto: Unsplash) Die Nasionale Instituut vir Oordraagbare Siektes (Nios) sê 9 818 nuwe gevalle van die koronavirus is aangemeld, wat ’n positiwiteitskoers van 26,6% verteenwoordig. Dié koers is effens laer vergeleke met die vorige verslag (27,2%). Die sewedaggemiddeld staan tans op 25,8%, effens hoër as die gemiddelde 25,7% van die vorige dag. Nog 53 Covid-19-verwante sterftes is intussen aangemeld. Die land se dodetal staan nou op 91 198 met minstens 3 468 079 mense in Suid-Afrika wat reeds die koronavirus opgedoen het. Wat hospitalisasies betref, is nog 62 Covid-19-pasiënte sedert die vorige verslag in ’n hospitaal in Suid-Afrika opgeneem. Altesame 9 378 pasiënte word tans vir Covid-19 in die hospitaal behandel. Die meeste nuwe gevalle is in KwaZulu-Natal en die Wes-Kaap (26% elk) aangemeld. Dié provinsies word gevolg deur Gauteng (17%) en die Oos-Kaap (12%). Die Vrystaat en Mpumalanga het elk 5% van die nuwe gevalle aangemeld. Limpopo, Noordwes en die Noord-Kaap het op hul beurt elkeen 3% van nuwe gevalle aangemeld. Daar is tans meer as 193 000 aktiewe gevalle van Covid-19 in Suid-Afrika en tot dusver het 3 182 969 mense van die virus herstel. Byna 28 miljoen inentings is tot dusver gedoen.